Comisia a clarificat, de asemenea, modul de interpretare a principalelor norme ale UE în domeniul transporturilor, al ajutoarelor de stat și al achizițiilor publice într-o situație de criză, prin adoptarea de orientări pentru statele membre. Acest lucru a permis statelor membre să modifice contractele existente privind obligațiile de serviciu public pentru transporturile terestre , aeriene și maritime în funcție de nevoile generate de criza provocată de pandemia de COVID-19. Comisia a emis, de asemenea, orientări privind procedura de atribuire urgentă a noilor contracte privind obligațiile de serviciu public, astfel încât conectivitatea de bază a transporturilor să poată fi menținută în cazul în care serviciile comerciale nu sunt în măsură să o mențină din cauza crizei. Aceste măsuri legislative sunt temporare și sunt limitate la durata crizei provocate de pandemia de COVID-19. Adoptarea rapidă a acestor măsuri demonstrează că atât Comisia, cât și Parlamentul și Consiliul sunt în măsură să reacționeze în mod eficace la astfel de crize.

Statele membre pot impune noi obligații de serviciu public, în special atunci când există riscul unei pierderi bruște a conectivității. Comisia a furnizat orientări privind compensarea obligațiilor de serviciu public în timpul pandemiei de COVID-19 și a purtat o serie de discuții bilaterale cu statele membre.

2.5. Furnizarea de finanțare specifică pentru principalele operațiuni de transport

Din cele 2,7 miliarde EUR alocate Instrumentului pentru sprijin de urgență (ESI) cu scopul de a ajuta statele membre să răspundă la criza provocată de pandemia de COVID-19, 220 de milioane EUR au putut fi puse rapid la dispoziție pentru acțiuni legate de transport, datorită flexibilității oferite de ESI. Această sumă a fost ulterior structurată sub forma „pachetului privind mobilitatea” al ESI, care, atunci când a fost lansat, la 19 iunie 2020, a oferit sprijin bazat pe nevoi statelor membre pentru transportul de mărfuri legate de criza provocată de pandemia de COVID-19, pentru transferul pacienților, precum și pentru transportul echipelor medicale. A fost acordat sprijin pentru un număr de peste 2 000 de operațiuni pentru transportul echipamentelor și al echipelor medicale și pentru transferul pacienților pe cale aeriană, terestră sau maritimă. A fost alocată o sumă totală de peste 164 de milioane EUR pentru operațiunile de transport de mărfuri. Până în prezent, au fost acordate statelor membre peste 9 milioane EUR pentru transportul echipelor medicale și transferul pacienților, sprijinind operațiunile de transport pentru un număr de peste 450 de membri ai personalului medical și pentru aproximativ 350 de pacienți. Numărul statelor membre care au beneficiat de pachetul privind mobilitatea al ESI se ridică la 21.

Răspunsul UE la agresiunea militară a Rusiei împotriva Ucrainei

La 24 februarie 2022, Rusia a lansat o invazie militară la scară largă împotriva Ucrainei. În primele săptămâni ale conflictului, peste 3,9 milioane de persoane au fugit din Ucraina în UE. UE a acordat Ucrainei asistență macrofinanciară în valoare de 1,2 miliarde EUR, din care 600 de milioane EUR sub formă de împrumuturi nepreferențiale au fost plătite în martie, iar a doua tranșă de 600 de milioane EUR nu a fost încă plătită. În plus, sprijinul de urgență în valoare de 120 milioane EUR sub formă de granturi a fost transferat la bugetul Ucrainei la 7 aprilie, sprijinind asigurarea cheltuielilor publice de bază. UE redirecționează proiectele în curs (între 100 și 200 de milioane EUR) pentru a furniza asistență de urgență și pentru a răspunde nevoilor urgente ale populației și ale autorităților. Comisia a adoptat, de asemenea, un nou pachet de urgență în valoare de 330 de milioane EUR. UE a luat o serie de măsuri pentru a sancționa Rusia și pentru a ajuta Ucraina. Printre măsurile legate de transporturi se numără următoarele:

(-) Recomandarea UE de evitare a operării de zboruri comerciale pe întregul spațiul aerian al Ucrainei, al Belarusului și al unei părți din Rusia, publicată într-unul dintre buletinele de informare privind zonele de conflict ale Agenției Uniunii Europene pentru Siguranța Aviației. Această recomandare a fost extinsă rapid pentru a include și spațiul aerian al Republicii Moldova.

(-) Închiderea spațiului aerian al UE pentru transportatorii și întreprinderile din Rusia.

(-) La 9 martie, UE a adoptat interdicții privind:

(i) vânzarea, furnizarea, leasingul, transferul sau exportul, în mod direct sau indirect, al tuturor produselor și tehnologiilor aeronautice (aeronave, nave spațiale și componente ale acestora);

(ii) furnizarea de asigurări și reasigurări, în mod direct sau indirect, pentru oricare dintre aceste produse și tehnologii aeronautice;

(iii) furnizarea de servicii de reparare și întreținere pentru aceste produse aeronautice.

(-) UE a adăugat Căile Ferate ruse pe lista organismelor care fac obiectul sancțiunilor financiare. Persoanele fizice care au legătură cu Căile Ferate ruse și filialele acestora au fost adăugate pe lista persoanelor care fac obiectul măsurilor restrictive impuse de UE.

(-) UE a introdus sancțiuni privind navigația maritimă și echipamentele radio, prin care se interzice:

(i) vânzarea, furnizarea, transferul sau exportul acestor produse către orice persoană fizică sau juridică, entitate sau organism din Rusia, în scopul utilizării în Rusia sau pentru montarea la bordul unei nave sub pavilion rus;

(ii) furnizarea de asistență tehnică, servicii de intermediere sau alte servicii, precum și de finanțare sau de asistență financiară legată de aceste produse.

(-) La 8 aprilie, UE a adoptat sancțiuni suplimentare, interzicând navelor sub pavilion rus (inclusiv iahturilor) să facă escală în porturile din UE și întreprinderilor de transport rutier stabilite în Rusia și în Belarus să efectueze transporturi rutiere de mărfuri pe teritoriul Uniunii Europene.

(-) La cererea Ucrainei, UE a activat mecanismul de protecție civilă al Uniunii (UCPM), oferind sprijin legat de consecințele agresiunii militare ruse. Mii de tone de articole de asistență din partea tuturor statelor membre ale UE au fost expediate către Ucraina prin intermediul centrelor logistice ale UCPM din Polonia, România și Slovacia. Țările învecinate au solicitat, de asemenea, acordarea de asistență prin intermediul UCPM pentru gestionarea afluxului de migranți. În afară de Ucraina, UCPM este utilizat și pentru a oferi diferite forme de sprijin esențial Moldovei, Poloniei, Slovaciei și Republicii Cehe, care reprezintă țări de destinație importante pentru refugiații care fug din calea conflictului. UCPM a fost utilizat, de asemenea, pentru a facilita repatrierea cetățenilor UE, atunci când acest lucru a fost posibil. Centrele logistice pentru ajutoare au fost înființate sub responsabilitatea autorităților locale din Polonia, Slovacia și România și au fost finanțate integral prin UCPM.

(-) Activarea Directivei privind acordarea de protecție temporară pentru cetățenii ucraineni și cetățenii din alte state în cazul în care aceștia nu se pot întoarce în condiții de siguranță în Ucraina.

(-) Orientări operaționale pentru gestionarea frontierelor externe în vederea facilitării trecerii prin punctele de frontieră UE-Ucraina. Aceste orientări includ lucrătorii din sectorul transporturilor.